داتُو اناپن جمادی الثانی ءِ، براہوئی بولی ٹی دادے گڈیکو یا چارمیکو ایڑھ پارہ۔ دا تو انا بیست و دو تاریخ آ محسن کائنات افضل البشر بعدالانباء حضرت سیدنا ابوبکر صدیقؓ نا کزیت نا دے ءِ۔ اونا گڑاس فضیلت نوشتہ کینہ:
اونا پن عبداللہ، کنیت ابوبکر، صدیق و عتیق لقب، باوہ نا پن عثمان کنیت ابوقحافہ، لمہ نا پن سلمٰی کنیت ام الخیر۔ حضرت ابوبکرصدیقؓ اسلام آن مست اسہ بھاز بھلو واپار اس ئس۔ اونا دیانت راستبازی بھاز پنی ئس۔ مکہ والا تا خڑک آ بھاز شرف مند و معزز ئس۔ حضرت ابو بکرصدیقؓ ءِ جاہلیت نا دے تیٹی شراب کننگ آن بد بسکہ۔ دن کہ اسلام ءِ قبول کننگ آن پد ہم اوڑان اودے بد بسکہ۔ حضور علیہ السلام تو چنکی آن اونا مہر و مریبت، و خڑکی ئسکہ۔
حضور علیہ السلام ءِ ہرا وخت نبوت نا شرف ملا تو چپی ڈکوکائی اٹ تینا سنگت آتے دعوت تس، اولیکو دعوت قبول کروک آ حضرت ابوبکر صدیقؓ ئس۔
حضرت ابوبکر مسلمان مننگ تون اوار دین حنیف نا نشرواشاعت نا جہد و کوشست ءِ شروع کرے، بیرہ اونا دعوت اٹ حضرت عثمان بن عفانؓ، حضرت زبیر بن العوامؓ، حضرت عبدالرحمن بن عوفؓ، حضرت سعد بن ابی وقاصؓ، حضرت طلحہ بن عبداللہؓ۔ دا مسلمان و مشرف باسلام مسر۔ ہرا وخت ابوبکرصدیقؓ اسلام قبول کرے تو اوڑتون چل ہزار دینار ئسرہ۔ داکل ءِ خواجہ عالم علیہ السلام آ خڑچ کرے و ہمو مسلمان غلام آک ہرا کافر آتون ئسرہ، خوار و زار ئسرہ، اوفتے ہم آجو کرے۔ (ابن عساکر)
ہرا وخت حضور علیہ السلام خیرات کننگ نا حکم کرے، تو عمرفاروقؓ پارے اینو ہندن ءُ عمل اس کیوہ کہ ابوبکرؓ آن گو ءِ دیو۔ تو حضرت عمر تینا مال انا نیمہ ءِ ایس سرکار دو عالمؐ نا مون آ پیش کرے، خواجہ عالمؐ پارے اے عمرؓ اُراٹی انت اس اِلاس، پارے نیمہ اُرا ءِ۔ ہنداڑتون ابوبکرصدیقؓ بس تینا اُرانا کل گڑا تے ایس، خواجہؐ نا مون آ پیش کرے، خواجہؐ ارّفے ابوبکرؓ اُراٹی انت الانس؟ پارے اللہ و اونا رسول نا پن ءِ۔ (ابو داؤد) سبحان اللہ۔ تو حضرت عمرؓ دا حال ءِ خنا پارے ابوبکرؓ آن گوءِ دننگ مشکل ءِ، ہر عمل اٹ ابوبکر مون مستی ئسکہ تو خواجہ عالمؐ اودے تینا دوی مبارک اٹ کیہی وار جنت نا خوشخبری تس، دا ہم ابوبکرصدیقؓ نا بارواٹ پارے کنا امت اٹ کل آن مست جنت آ ہنوک آ ابوبکر صدیقؓ ءِ۔ (ابو داؤد)
علامہ ابن عساکر تینا کتاب اٹ نوشتہ کیک، کہ اللہ تعالیٰ حضرت ابوبکر صدیق ءِ چار عادت ہندن ءُ عطاء کرینے پین کس ءِ عطاء کتنے:
اولیکو لقب صدیق، دا لقب پین کس اسے ملتنے
ارٹمیکو حضورعلیہ السلام نا یار غار ئس
مسٹمیکو اونا ہجرت حضورعلیہ السلام تون اوار مس۔
چارمیکو اوؓ خواجہ عالمؐ نا ہم امام مسوسس، ایلو مسلمان تے حکم مقتدی نا مس۔
رسول اللہؐ نا فرمان ءِ ہندن ءُ بندغ اس اف او کن تو جوانی کیک، وای اونا بدل ءِ پورو کپر۔ بیدس ابوبکر صدیقؓ آن او کن تو اخہ در جوانی کرینے اونا بدلہ ءِ قیامت آ اللہ تعالیٰ اودے ایتک۔ (ترمذی)
ابن عمرؓ آن روایت ءِ رسول اللہؐ ارشاد فرمائفے اے ابوبکرؓ نی کنا غار انا سنگت اُس، و آخرت اٹ ”حوض کوثر“ نا ہم سنگت اُس۔ (ترمذی)
خواجہ عالم مکہ غان ہجرت کرے تو ابوبکر صدیقؓ اوڑتون اوار ہجرت کرے، غار ثور اٹ مسہ دے مسر، و ابوبکر صدیقؓ دا سفر اٹ وفاداری آ بے مَٹ عمل کرے، و ہندا سفر اٹ دوستی نا حق ءِ ادا کرے، ہندا سفر نا سوب آن اودے (ثانی اثنین) نالقب ملا۔ حضرت ابوبکرصدیقؓ ءِ بدر، احد، خندق، تبوک،حدیبیہ، بنی نضیر، حنین، فتح مکہ کل غزوہ غاتیٹی خواجہ عالمؐ تو ہمراہی نا شرف ملا۔ حیات طیبہ نا گڈیکو دے تیٹی خواجہ عالمؐ حضرت ابوبکر صدیقؓ ءِ نماز آتا امامت کن حکم تس، اوؓ مسجد نبوی ٹی خواجہ عالمؐ نا حکم آ مصلائے رسول نا زی آہودہ (17) نماز نا امامت ءِ کریسس، رسول اللہؐ نا دا عمل نا خلافت نا کُنڈ آ اشارہ ئس تو حضرت ابوبکر صدیقؓ مسلمان تا اولیکو خلیفہ گچین مسک۔ پارے ای نما زی آ خلیفہ مقرر کننگانٹ ای تینٹ سرپند مریوہ ای نمے آن بہتر و جوان افٹ دا منصب ءِ ای تینا است خواہی اٹ ہرفتنٹ ہمو وخت اسکان کنا اطاعت ءِ کیرے ہرا وخت اسکان ای حضورؐ نا کسر آ چلینگو، اگہ ای دافتیان چَپہ مسٹ تو کنا اطاعت نمے آ واجب اف۔(تاریخ طبری)
دا اسہ تاریخی ءُ راستکی اسے کہ خلیفۃ المسلمین جانشین پیغمبر حضرت ابوبکر صدیقؓ خلافت نا منصب و زمواری تے دوئی کرسا اولیکو دے خطبہ اٹ تینا ہرا منشور نا پڑو ءِ کرے تینا دور خلافت اٹ ہر حرف انا پورو خیالداری و پاسداری ءِ کرے۔
کزیت نا دے:
22 جمادی الثانی 13ہجری بمطابق 23 اگست634ء، شست و سَے (63) نا وئی اٹ مدینہ منورہ ٹی کزیت کرے۔
ہمو کل پیسہ غاک ہرافتے وظیفہ نا وَڑ اٹ بیت المال آن خلافت نا دے تیٹی ہرفیسس، اوفتے تینا وراثت آن پدی تِس۔
اونا خلافت نا مُد ارا سال مسہ تُو یانزدہ دے ئس۔ مچ آ زند اودے ہرا عزت و شرف رسینگا، زند آن پد ہم عزت و شرف نا حقدار مس۔
سرکار دو عالمؐ نا رہی آ آرام فرمائفے، قیامت آ ہم خواجہؐ تون اوار بش مرو ءِ۔
اقوال صدیقؓ:
نمے آن کس اس ایلو بندغ ءِ کمتر تکّپ، انتئے کہ اللہ تعالیٰ نا خڑک آ بھلو چنکو درجہ نا مسلمان اس ہم بھاز بھلو درجہ نا ہند اسے نا خواجہ مریک۔
نن بزرگی ءِ تقویٰ، بے نیازی ءِ یقین و عزت ءِ تواضع اٹ تکنہ، ولے اللہ تعالیٰ ءِ ہمو عمل پسند ءِ کہ اونا رضا نا خاطر آن مرے۔
ابابکر ہنین آ نبیؐ نا رفیق
وفا و مریبت ئس اونا طریق
